
Text rozhodnutia
Súd: Krajský súd Košice Spisová značka: 7S/71/2016 Identifikačné číslo súdneho spisu: 7016200741 Dátum vydania rozhodnutia: 23. 01. 2019 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2019:7016200741.2 ROZSUDOK V MENE SLOVENSKEJ REPUBLIKY Krajský súd v Košiciach v senáte, zloženom z predsedníčky senátu JUDr. Tamary Sklenárovej a členov senátu JUDr. Pavla Tkáča a JUDr. Ondreja Hvišča PhD., v právnej veci žalobcu: LAURA TRADE SK, s. r. o., Spišská Nová Ves, Trieda 1. mája 63, zastúpeného advokátskou kanceláriou Beňo & partners advokátska kancelária, s. r. o., Poprad, Nám. sv. Egídia 93, proti žalovanému: Okresný úrad Spišská Nová Ves, odbor cestnej dopravy a pozemných komunikácií, so sídlom Spišská Nová Ves, Štefánikovo námestie 5, v konaní o preskúmanie zákonnosti rozhodnutia žalovaného zo dňa 28. 04. 2016, číslo: OU- SN-OCDPK-2016-000034, takto r o z h o d o l : I. Z r u š u j e rozhodnutie žalovaného Okresného úradu Spišská Nová Ves, odbor cestnej dopravy a pozemných komunikácií zo dňa 28. 04. 2016, číslo: OU-SN-OCDPK-2016-000034 a vec vracia žalovanému na ďalšie konanie. II. Žalobcovi priznáva proti žalovanému právo na úplnú náhradu trov konania. o d ô v o d n e n i e : 1. Rozhodnutím zo dňa 28. 04. 2016, číslo: OU-SN-OCDPK-2016-000034 žalovaný podľa § 29 ods. 7 zákona č. 474/2013 Z. z. o výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov (ďalej len zákon o výbere mýta) v spojení s § 32 a § 46 zákona č. 71/1967 Zb. o správnom konaní (Správny poriadok) v znení neskorších predpisov, podľa ustanovenia § 31 ods. 3 písm. a) zákona č. 474/2013 Z. z. odmietol odpor žalobcu, podaný dňa 02. 03. 2016 proti rozkazu o uložení pokuty číslo: OU-SN-OCDPK-2016/000034 zo dňa 26. 01. 2016, ktorým bola žalobcovi ako prevádzkovateľovi motorového vozidla továrenskej značky IVECO, kat. N2, EČV: SN 893 CO, VIN: ZCFC5090005403259, podľa § 29 ods. 3 zákona uložená pokuta vo výške 1 500 eur za porušenie ustanovenia § 28 ods. 1 písm. a) zákona o výbere mýta, ktorého sa dopustil žalobca na úseku výberu mýta tým, že ako prevádzkovateľ uvedeného vozidla dňa 14. 11. 2015 v čase o 12:01:19 hod. na ceste D01-027: Hybe - Liptovský Peter užíval vymedzené úseky ciest vozidlom bez úhrady mýta. Tým došlo k naplneniu skutkovej podstaty správneho deliktu v zmysle § 28 ods. 1 písm. a) citovaného zákona, pretože predmetné vozidlo bolo pri užívaní vymedzených úsekov ciest identifikované pri kontrole stacionárnym elektronickým zariadením spoločnosti SkyToll, a. s., Westend Square, Lamačská cesta 3/A, Bratislava, t. j. osobou poverenou správcom výberu mýta (Národný diaľničný spoločnosť, a. s., Bratislava), bez úhrady mýta, pričom nemal na vozidlo platne a účinne uzavretú zmluvu o užívaní vymedzených úsekov ciest so správcom výberu mýta. Uvedený rozkaz bol žalobcovi ako účastníkovi konania doručený do vlastných rúk dňa 29. 02. 2016.Vo včas podanom odpore zo dňa 02. 03.2016 žalobca uviedol, že si nie je vedomý žiadneho priestupku, keďže pred použitím diaľnice Poprad - Ružomberok jeho vodič šiel riadne zakúpiť mýtnu jednotku a po uvedení údajov ne benzínovom čerpadle mu bolo oznámené, že mýtnu jednotku mu vydať nemôžu, pretože na toto vozidlo sa mýto nevzťahuje. Preto vodič zakúpil diaľničnú známku. Preto žiadal o zrušenie pokuty. 2. Preskúmaním odporu žalovaný vyhodnotil dôvody uvedené v odpore ako nedostačujúce a na základe získaných dôkazov považoval za preukázané, že žalobca predmetný správny delikt spáchal. V závere rozhodnutia konštatoval, že odpor účastníka neobsahuje predpísané náležitosti podľa § 31 ods. 2 citovaného zákona o výbere mýta, preto rozhodol tak, ako je to uvedené vo výrokovej časti rozhodnutia. 3. Včas podanou žalobou zo dňa 27. 06. 2016, doručenou na Krajský súd v Košiciach dňa 30. 06. 2016 sa žalobca domáhal zrušenia napadnutého rozhodnutia žalovaného, ako aj rozhodnutia správneho orgánu prvého stupňa a vrátenia veci žalovanému na ďalšie konanie. Poukázal na to, že aj na rozkazné konanie, ktorého výsledkom je vydanie rozkazu o uložení pokuty podľa § 29 ods. 3 zákona o výbere mýta, sa vzťahujú ustanovenia správneho poriadku, pokiaľ ich aplikácia nie je výslovne vylúčená. Rovnako sa postupuje aj v konaní po podaní odporu proti rozkazu. Žalovaný bol preto povinný v žalobou napadnutom rozhodnutí okrem iného uviesť, na základe ktorých skutočností rozhodol. Jeho povinnosťou bolo špecifikovať, prečo odpor žalobcu odmietol, a to nie len s poukazom na zákonné ustanovenie, pre ktoré tak urobil ale mal konkretizovať akými nedostatkami tento trpel. Žalobca zastáva názor, že ním podaný odpor obsahuje minimálne zákonné náležitosti, ktoré má na zreteli ustanovenie § 31 ods. 2 citovaného zákona o výbere mýta, pretože v ňom uviedol skutočnosti, o ktoré opieral svoju obranu, tiež označil, dôkazy na preukázanie svojich tvrdení, je z neho zrejmé kto ho podal, akej veci sa týkal a čo žalobca navrhol. Z rozhodnutia nevyplýva, ktorá náležitosť podanému odporu žalobcu chýba, preto nespĺňa požiadavky zákonného rozhodnutia, vydaného v správnom konaní. Poukázal tiež na to, že rozhodnutie žalovaného obsahuje popis správneho deliktu, ktorého sa mal žalobca dopustiť, citáciu zákonných ustanovení, odporu žalobcu a aj napriek odmietnutiu odporu pre absenciu zákonom požadovaných náležitostí obsahuje aj konštatovanie žalovaného, že preskúmaním rozhodnutia vyhodnotil dôvody žalobcu ako nepostačujúce a na základe získaných dôkazov dospel k záveru, že žalobca sa deliktu dopustil. Uvedené má za následok zmätočnosť rozhodnutia. Žalobca preto považuje rozhodnutie za nepreskúmateľné pre nedostatok dôvodov a jeho nezrozumiteľnosť.. V tejto súvislosti poukázal na ustálenú judikatúru Najvyššieho súdu SR. 4. Písomné vyjadrenie žalovaného zo dňa 12. 09. 2016 obsahovo korešponduje s odôvodnením napadnutého rozhodnutia. Žalovaný konštatoval, že spáchanie predmetného správneho deliktu bolo vykonanými dôkazmi jednoznačne preukázané, vzhľadom na ktorú skutočnosť považuje argumentáciu žalobcu, uvedenú v podanom odpore, za účelovú, neodbornú, neprofesionálnu, zavádzajúcu a ničím nepodloženú. Poukázal tiež na to, že žalobca sa v uvedený deň ešte trikrát dopustil rovnakého správneho deliktu tak, ako je to špecifikované vo vyjadrení k žalobe. Navrhol žalobu ako nedôvodnú zamietnuť. 5. V replike zo dňa 29. 09. 2016 žalobca zotrval na podanej žalobe rovnako ako aj na argumentácii v nej uvedenej v celom rozsahu. poukázal na to, že ani v písomnom vyjadrení sa žalovaný nevyjadril k ním vznesenej zásadnej námietke, týkajúcej sa dôvodu odmietnutia odporu. 6. Správny súd v konaní podľa § 177 a nasl. Správneho súdneho poriadku (ďalej iba SSP) po preskúmaní napadnutého rozhodnutia a oboznámení sa s administratívnymi spismi žalovaného i správneho orgánu prvého stupňa, bez nariadenia pojednávania, za splnenia podmienok uvedených v § 107 SSP dospel k záveru, že žaloba žalobcu dôvodná nie je. 7. Z administratívneho spisu žalovaného i správneho orgánu prvého stupňa súd zistil, že spoločnosť SkyToll, a. s., Bratislava ako osoba poverená výkonom kontroly dodržiavania povinností prevádzkovateľa vozidla a vodiča vozidla v zmysle § 25 ods. 2 zákona o výbere mýta plniac si zákonnú povinnosť v zmysle ods. 11 písm. b) citovaného zákonného ustanovenia doručila správnemu orgánu prvého stupňa záznam o vykonaní kontroly zo dňa 30. 11. 2015, z obsahu ktorého vyplýva, že žalobca ako prevádzkovateľ motorového vozidla EČV: SN 893 CO dňa 14. 11. 2015 v čase o 12:01:19 hod. užíval vymedzený úsek cesty č. D01-027: Hybe - Liptovský Peter bez úhrady mýta a na vozidlo nemal platne a účinne uzavretú zmluvu o užívaní vymedzených úsekov ciest so správcom výberu mýta. Prílohou tohto záznamu je príslušná fotodokumentácia, resp. záznam z kamerového systému správcu mýta. 8. Na základe uvedeného Okresný úrad Spišská Nová Ves, odbor cestnej dopravy a pozemných komunikácií po lustrácii vozidla vydal dňa 26. 0. 2016 číslo spisu: OU-SN-OCDPK-2016/000034 rozkaz o uložení pokuty za správny delikt prevádzkovateľa vozidla, ktorým žalobcovi ako prevádzkovateľovi motorového vozidla továrenskej značky IVECO, kat. N2, EČV: SN 893 CO, VIN: ZCFC5090005403259, podľa § 29 ods. 3 zákona o výbere mýta uložil pokutu vo výške 1 500 eur za porušenie ustanovenia § 28 ods. 1 písm. a) zákona o výbere mýta, ktorého sa dopustil žalobca na úseku výberu mýta tým, že ako prevádzkovateľ uvedeného vozidla dňa 14. 11. 2015 v čase o 12:01:19 hod. na ceste D01-027: Hybe - Liptovský Peter užíval vymedzené úseky ciest vozidlom bez úhrady mýta. Tým došlo k naplneniu skutkovej podstaty správneho deliktu v zmysle § 28 ods. 1 písm. a) citovaného zákona, pretože predmetné vozidlo bolo pri užívaní vymedzených úsekov ciest identifikované pri kontrole stacionárnym elektronickým zariadením spoločnosti SkyToll, a. s., Westend Square, Lamačská cesta 3/A, Bratislava, t. j. osobou poverenou správcom výberu mýta (Národná diaľničná spoločnosť, a. s., Bratislava), bez úhrady mýta, pričom nemal na vozidlo platne a účinne uzavretú zmluvu o užívaní vymedzených úsekov ciest so správcom výberu mýta. Uvedený rozkaz bol žalobcovi ako účastníkovi konania doručený do vlastných rúk dňa 29. 02. 2016. 9. V odpore zo dňa 02. 03. 2016, podanom proti citovanému rozhodnutiu správneho orgánu prvého stupňa žalobca uviedol, že si nie je vedomý žiadneho priestupku z dôvodu, že pred použitím diaľnice Poprad - Ružomberok jeho vodič šiel riadne zakúpiť mýtnu jednotku a po uvedení údajov ne benzínovom čerpadle, kde sa tieto zakupujú mu bolo oznámené, že mýtnu jednotku mu vydať nemôžu, pretože na toto vozidlo sa mýto nevzťahuje. Preto vodič zakúpil diaľničnú známku, ktorú má ako dôkaz ešte stále nalepenú na čelnom skle uvedeného vozidla. Preto žiadal o zrušenie pokuty. 10. O žalobcom podanom odpore rozhodol žalovaný napadnutým rozhodnutím. 11. Podľa § 9 ods. 1 zákona č. 474/2013 Z. z. o výbere mýta za užívanie vymedzených úsekov pozemných komunikácií o zmene a doplnení niektorých zákonov povinnosť platby mýta má prevádzkovateľ vozidla a na mieste v čase výkonu kontroly úhrady mýta aj vodič vozidla. Vodič vozidla a prevádzkovateľ vozidla nesmie užívať vymedzené úseky ciest bez úhrady mýta. 12. Podľa § 28 ods. 12 citovaného zákona správneho deliktu na úseku výberu mýta sa dopustí prevádzkovateľ vozidla, ktorý užíva vymedzené úseky ciest vozidlom bez úhrady mýta, 13. Podľa § 29 ods. 1 citovaného zákona ak okresný úrad zistí na základe kontroly vykonanej správcom výberu mýta, osobou poverenou podľa § 12 ods. 2, osobami poverenými výkonom kontroly alebo orgánmi Policajného zboru podľa odseku 2 (ďalej len "vykonaná kontrola") spáchanie správneho deliktu podľa § 28 ods. 1 písm. a), b) alebo písm. e) a nie je dôvod na odloženie veci, bezodkladne bez ďalšieho konania vydá rozkaz o uložení pokuty podľa odsekov 3 až 6. 14. Podľa odseku 2 citovaného zákonného ustanovenia správny delikt prevádzkovateľa vozidla podľa § 28 ods. 1 písm. a), b) alebo písm. e) možno prejednať a uložiť zaň pokutu v rozkaznom konaní len vtedy, ak dôkaz o spáchaní správneho deliktu je získaný a zaznamenaný bez zastavenia vozidla stacionárnym elektronickým zariadením alebo mobilným elektronickým zariadením, ktoré používa správca výberu mýta, osoba poverená podľa § 12 ods. 2, osoby poverené výkonom kontroly alebo Policajný zbor. 15. Podľa odseku 3 citovaného zákonného ustanovenia za správny delikt podľa 28 ods. 1 písm. a) sa v rozkaznom konaní uloží pokuta vo výške 1 500 eur. 16. Podľa odseku 9 citovaného zákonného ustanovenia pokuta je splatná do 15 dní odo dňa, keď rozkaz o jej uložení nadobudol právoplatnosť. Ak do 15 dní od doručenia rozkazu uhradí prevádzkovateľ vozidla dve tretiny z uloženej výšky pokuty, pokuta sa považuje za uhradenú v plnej výške. 17. Podľa § 31ods. 1 citovaného zákona rozkaz vydaný podľa § 29 ods. 1 má rovnaké náležitosti ako rozhodnutie, ak odsek 9 neustanovuje inak. Spolu s rozkazom sa prevádzkovateľovi vozidla zašle aj fotografia a záznam o kontrole podľa § 25 ods. 9, ktorými sa preukazuje porušenie povinnosti. Rozkaz nemožno doručiť verejnou vyhláškou. 18. Podľa odseku 2 citovaného zákonného ustanovenia prevádzkovateľ vozidla môže proti rozkazu podať do 15 dní odo dňa jeho doručenia odpor okresnému úradu, ktorý rozkaz vydal. Odpor proti rozkazu sa musí odôvodniť. V odôvodnení uvedie prevádzkovateľ vozidla rozhodujúce skutočnosti, o ktoré opiera svoju obranu proti výroku uvedenému v rozkaze, a zároveň označí dôkazy na preukázanie svojich tvrdení. K odporu pripojí listinné dôkazy, ktorých sa dovoláva. O tomto musí byť prevádzkovateľ vozidla v rozkaze poučený. Ustanovenie § 19 ods. 3 všeobecného predpisu o správnom konaní sa nepoužije. Rozhodujúcou skutočnosťou nie je uvedenie vodiča, ktorý v čase porušenia povinnosti viedol vozidlo, alebo uvedenie inej osoby ako osoby zodpovednej za porušenie povinnosti. 19. Podľa odseku 3 citovaného zákonného ustanovenia okresný úrad odmietne odpor, ak a) neobsahuje predpísané náležitosti podľa odseku 2 a podľa všeobecného predpisu o správnom konaní, b) bola pokuta už uhradená. 20. Podľa odseku 4 citovaného zákonného ustanovenia okresný úrad vydá rozhodnutie o odmietnutí odporu, proti ktorému nie je prípustné odvolanie. Rozkaz nadobúda právoplatnosť márnym uplynutím lehoty na podanie odporu alebo dňom právoplatnosti rozhodnutia o odmietnutí odporu. 21. Podľa odseku 5 citovaného zákonného ustanovenia včasným podaním odporu, ktorý nebol odmietnutý podľa odseku 3, sa rozkaz zrušuje v celom rozsahu a okresný úrad pokračuje v konaní o správnom delikte prevádzkovateľa vozidla, ak odsek 7 neustanovuje inak; to platí aj v prípade, ak bol odpor podaný len proti niektorému z viacerých výrokov uvedených v rozkaze. 22. Podľa § 34 ods. 1 citovaného zákona na konanie podľa tohto zákona sa vzťahuje všeobecný predpis o správnom konaní, ak tento zákon neustanovuje inak. 23. Podľa ods. 2 citovaného zákonného ustanovenia všeobecný predpis o správnom konaní sa nevzťahuje na a) zmierovacie konanie podľa § 19, b) postup pri notifikácii podľa § 21, c) konania notifikovanej osoby pri posudzovaní zhody, posudzovaní vhodnosti a pri výkone dohľadu nad posudzovaním. 24. Podľa § 3 ods. 1 zákona č. 71/1967 Zb. o správnom konaní v znení neskorších predpisov správne orgány postupujú v konaní v súlade so zákonmi a inými právnymi predpismi. Sú povinné chrániť záujmy štátu a spoločnosti, práva a záujmy fyzických osôb a právnických osôb a dôsledne vyžadovať plnenie ich povinností. 25. Podľa § 46 cit. zákona rozhodnutie musí byť v súlade so zákonmi a ostatnými právnymi predpismi, musí ho vydať orgán na to príslušný, musí vychádzať zo spoľahlivo zisteného stavu veci a musí obsahovať predpísané náležitosti. 26. Podľa § 47 ods. 1 cit. zákona rozhodnutie musí obsahovať výrok, odôvodnenie a poučenie o odvolaní (rozklade). Odôvodnenie nie je potrebné, ak sa všetkým účastníkom konania vyhovuje v plnom rozsahu. 27. Podľa ods. 3 citovaného zákonného ustanovenia v odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. 28. Správny súd preskúmal napadnuté rozhodnutie žalovaného i správneho orgánu prvého stupňa a tiež konanie, ktoré ich vydaniu predchádzalo v medziach podanej žaloby a dospel k záveru, že žalovaný nepostupoval v súlade s citovanou platnou právnou úpravou, a preto aj preskúmavané rozhodnutie nie je vecne správne a zákonné. 29. V danom prípade bolo rozhodnutie o uložení pokuty žalobcovi za predmetný správny delikt vydané v rozkaznom konaní, keďže pre tento postup boli splnené zákonné podmienky. Žalobca však proti vydanému rozkazu podal v zákonnej lehote odpor, ktorý podľa názoru správneho súdu obsahuje všetky podstatné náležitosti v zmysle ustanovenia § 31 ods. 2 zákona o výbere mýta, pretože je z neho zrejmé, kto ho podáva, voči akému rozhodnutiu smeruje, ktorej veci sa týka a obsahuje aj dôvod, pre ktorý žalobca tvrdí, že sa správneho deliktu nedopustil, dôkazom čoho má byť diaľničná známka, ktorou ešte stále disponuje. Vychádzajúc z uvedeného nebol daný dôvod na postup správneho orgánu podľa § 31 ods. 3 písm. a) citovaného zákona, t. j na odmietnutie odporu pre absenciu predpísané náležitosti podľa odseku 2 a podľa všeobecného predpisu o správnom konaní . Za daných okolností bolo povinnosťou žalovaného postupovať podľa ods. 5 citovaného zákonného ustanovenia, t. j. pokračovať v konaní o správnom delikte prevádzkovateľa vozidla, pretože podaním odporu so všetkými podstatnými náležitosťami sa rozkaz zrušuje. Ide o procesné pochybenie, ktoré má za následok nezákonnosť predmetného rozhodnutia. 30. Navyše tak, ako to namietal aj žalobca v podanej žalobe, odôvodnenie napadnutého rozhodnutia je aj nepreskúmateľné najmä pre jeho nezrozumiteľnosť a nedostatok dôvodov, keď na jednej strane žalovaný odmietol žalobcom podaný odpor pre absenciu predpísaných náležitostí a na druhej strane sa v ňom zaoberal dôvodmi, uvedenými v odpore, pre ktoré žalobca žiadal pokutu zrušiť a neuviedol zároveň, ktoré konkrétne náležitosti v zmysle § 31 ods. citovaného zákona v odpore absentujú. 31. Odôvodnenie má presvedčiť účastníkov konania o správnosti postupu správneho orgánu a o zákonnosti jeho rozhodnutia. Nestačí len citácia príslušného právneho predpisu, ale je žiaduce, aby správny orgán zrozumiteľne vyložil aj obsah aplikovanej právnej normy. 32. Úlohou súdu pri preskúmavaní rozhodnutí správnych orgánov nie je dopĺňať, resp. nahrádzať odôvodnenia rozhodnutí správnych orgánov, prípadne poskytovať výklad ich rozhodnutí. 33. Správny súd zvážil všetky uvedené skutočnosti a na ich základe v súlade s citovanými zákonnými ustanoveniami, podľa § 191ods. 1 písm. d) a g) SSP napadnuté rozhodnutie žalovaného jednomyseľne (§ 139 ods. 4 SSP) pre jeho nepreskúmateľnosť pre nedostatok dôvodov a nezrozumiteľnosť, ako aj pre podstatné porušenie ustanovení o konaní pred orgánom verejnej správy, ktoré mohlo mať za následok vydanie nezákonného rozhodnutia, zrušil a vec mu vrátil na ďalšie konanie s tým, že úlohou správneho orgánu v ďalšom konaní bude rešpektujúc právny názor súdu (§ 191 ods. 6 SSP) odstrániť uvedené pochybenia a vo veci zákonným spôsobom rozhodnúť a rozhodnutie náležitým spôsobom, zodpovedajúcim ust. § 47 ods. 3 Správneho poriadku odôvodniť. 34. O trovách konania rozhodol správny súd podľa § 167 ods. 1 SSP, v zmysle ktorého úspešnej žalobkyni priznal proti žalovanému právo na úplnú náhradu dôvodne vynaložených trov konania. 35. V súlade s ust. § 175 ods. 2 SSP o výške náhrady trov konania rozhodne správny súd po právoplatnosti rozhodnutia, ktorým sa konanie končí samostatným uznesením. 36. Citované zákonné ustanovenia použil súd v súlade s ust. § 491 SSP. Poučenie: Proti tomuto rozsudku možno podať kasačnú sťažnosť v lehote do 1 mesiaca odo dňa doručenia rozsudku na Krajský súd v Košiciach. V kasačnej sťažnosti sa musí okrem všeobecných náležitostí podania podľa § 57 SSP (ktorému správnemu súdu je určené, kto ho robí, ktorej veci sa týka, čo sa ním sleduje, podpis a spisová značka konania) uviesť a) označenie napadnutého rozhodnutia, b) údaj, kedy napadnuté rozhodnutie bolo sťažovateľovi doručené, c) opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body"), d) návrh výroku rozhodnutia (sťažnostný návrh). (§ 445 ods. 1 SSP). Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí správnemu súdu do desiatich dní, na podanie sa neprihliada. Správny súd na dodatočné doručenie podania nevyzýva. K podaniu kolektívneho orgánu musí byť pripojené rozhodnutie, ktorým príslušný kolektívny orgán vyslovil s podaním súhlas. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil. Kasačnú sťažnosť možno podľa § 440 ods. 1 SSP odôvodniť len tým, že krajský súd v konaní alebo pri rozhodovaní porušil zákon tým, že a) na rozhodnutie vo veci nebola daná právomoc súdu v správnom súdnictve, b) ten, kto v konaní vystupoval ako účastník konania, nemal procesnú subjektivitu, c) účastník konania nemal spôsobilosť samostatne konať pred krajským súdom v plnom rozsahu a nekonal za neho zákonný zástupca alebo procesný opatrovník, d) v tej istej veci sa už skôr právoplatne rozhodlo alebo v tej istej veci sa už skôr začalo konanie, e) vo veci rozhodol vylúčený sudca alebo nesprávne obsadený krajský súd, f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, g) rozhodol na základe nesprávneho právneho posúdenia veci, h) sa odklonil od ustálenej rozhodovacej praxe kasačného súdu, i) nerešpektoval záväzný právny názor, vyslovený v zrušujúcom rozhodnutím o kasačnej sťažnosti alebo j) podanie bolo nezákonne odmietnuté. Dôvod kasačnej sťažnosti uvedený v § 440 ods. 1 písm. g/ až i/ Správneho súdneho poriadku sa vymedzí tak, že sťažovateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dôvod kasačnej sťažnosti nemožno vymedziť tak, že sťažovateľ poukáže na svoje podania pred krajským súdom. Sťažnostné body možno meniť len do uplynutia lehoty na podanie kasačnej sťažnosti (§ 445 ods. 2 SSP). Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Uvedená povinnosť neplatí, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, b) ide o konania o správnej žalobe podľa § 6 ods. 1 písm. c/ a d/, c) je žalovaným Centrum právnej pomoci. (§ 449 ods. 1, 2 SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2019:7016200741.2 (dáta aktuálne k 13. 11. 2026). Záväzné je znenie zverejnené súdom.




